Juho Pirttijoki

Juho Pirttijoki (s. 30. heinäkuuta 1996 Toijala) on suomalainen jalkapalloilija, joka edustaa Veikkausliigassa pelaavaa FC Lahtea. Hän on pelipaikaltaan keskuspuolustaja.  Ennen siirtymistään Kuopioon Pirttijoki edusti Ruotsin pääsarjassa Allsvenskanissa pelaavaa GIF Sundsvallia. 

Pirttijoki aloitti jalkapallon Toijalan Pallossa. Hän siirtyi 13-vuotiaana Valkeakosken Hakan junioreihin. Ensimmäiset aikuisten ottelunsa Pirttijoki pelasi farmisopimuksen turvin Kolmosen Pallo-Sepoissa kaudella 2013. Kärsittyään vuoden 2014 alkupuolen loukkaantumisista Pirttijoki siirtyi loppukaudeksi lainalle Kakkosessa pelanneeseen FC Hämeenlinnaan, jossa hän teki neljässä pelaamassaan ottelussa kaksi maalia. Kaudella 2015 Pirttijoki teki sarjadebyyttinsä Hakassa ja pelasi Ykkösessä 23 ottelua, joissa syntyi viisi maalia. Maaliskuussa 2016 hän teki kaksivuotisen pelaajasopimuksen Veikkausliigan HIFK:in kanssa. Pirttijoki teki pääsarjadebyyttinsä huhtikuussa 2016 PK-35 Vantaata vastaan. Kaudella 2016 hän pelasi 25 veikkausliigaottelua ja teki yhden maalin. Helmikuussa 2017  Pirttijoki solmi Ruotsin Allsvenskanissa pelaavan GIF Sundsvallin kanssa kolmivuotisen sopimuksen. Heinäkuussa 2018 hän siirtyi lainasopimuksella loppukaudeksi Kuopion Palloseuraan. Helmikuussa 2019 Pirttijoki solmi Kuopion Palloseuran kanssa kaksivuotisen sopimuksen.

Pirttijoki pelasi kymmenen poikamaaottelua 2014–2015. Hän kuului alle 21-vuotiaiden maajoukkueeseen vuodesta 2016.

A-maajoukkuedebyyttinsä Pirttijoki teki 21-vuotiaana Abu Dhabissa 11. tammikuuta 2018 pelatussa ystävyysottelussa Jordaniaa vastaan.

Saavutukset 
 Suomen mestaruus: 2019
 Suomen mestaruuspronssia: 2018 ja 2020

Lähteet 

Suomalaiset jalkapalloilijat
Jalkapallon Suomen mestarit
Vuonna 1996 syntyneet
Elävät henkilöt